Lemon Joy

„Lemon Joy“ – lietuvių synthpop grupė, susikūrusi 1994 metais Vilniuje, Lietuvoje.

 Biografija 

„Lemon Joy“ susikūrė XX a. 10-ojo deš. pradžioje. Pirmasis grupės pavadinimas buvo „Этаж-3“ (liet. kalba „Trečias aukštas“).

Karjeros pradžioje grupė grojo gitarinę muziką, tačiau po debiutinio albumo perėjo prie elektroninio skambesio. Pirmasis grupės koncertas įvyko 1996 m. kovo mėn. Kaune, kartu su folkroko grupe „Airija“.

1996 m. grupė laimėjo pirmą vietą „Blogiausių grupių festivalyje“. Tais pačiais metais „Lemon Joy“ grojo „Roko marše“ bei išleido debiutinį albumą „Glostyk“. 1997 m. grupė laimėjo „Bravo’96“ nominaciją „Geriausias debiutas“ ir dalyvavo festivalyje „Rock Summer“ Taline.

„Lemon Joy“ sukūrė keletą įsimintinų pop hitų ir šešis sėkmingus albumus (išleistus su popscenai nebūdingomis ilgomis pertraukomis), tačiau „Lemon Joy“ kartais pasirodo „tamsiosios muzikos“ festivaliuose, kur atlieka į platesnei auditorijai skirtų pasirodymų programas nepatenkančius kūrinius. 2004 m. grupė buvo pakviesta dalyvauti Gothic/Darkwave/Industrial muzikos festivalyje „Kunigunda Lunaria“. Tais pačiais metais išleistas geriausių dainų rinkinys – „Electropop“.

2006 m. išleistas naujas studijinis albumas „1210“ po 7 metų pertraukos (kol kas tai ilgiausias laikotarpis skiriantis 2 studijinius albumus grupės istorijoje). Albumas buvo sėkmingas, susilaukė puikių kritikų įvertinimų, tačiau albumo leidybą lydėjo tam tikri techniniai nesklandumai (dėl to dalis tiražo buvo atnaujinta). Taip pat po ilgos pertraukos nufilmuotas vaizdo klipas dainai „Viskuo tikiu“.

2011 m. pasirodė ilgai lauktas naujas albumas „Stebuklas“. Kaip ir ankstesnis albumas, šis buvo komerciškai sėkmingas, kaip ir populiarusis naujas singlas „Kažkada“. Tų pačių metų pavasarį surengtas albumo pristatymo turas. 2013 m. albumas perleistas, kartu su nauja daina.

2014 m. rudenį 20 metų grupės jubiliejus pažymėtas įspūdingu koncertu Vilniuje, kuriame be žinomiausių grupės kūrinių buvo pristatytos ir dvi naujos dainos „Ylang Ylang“ ir „Tik iškart, tik stipriau“. Koncerte svečio teisėmis daina „Geltoni krantai“ buvo atlikta kartu su dainos autoriumi A. Mamontovu.

2016 m. spalio mėnesį išleistas naujas singlas „Be atšvaitų“, o lapkričio 18 d. ir septintasis grupės studijinis albumas pavadinimu „Willkommen“.

2019 m. išleistas antrasis grupės karjeroje geriausių dainų rinkinys „S“, kuriame galima rasti singlus, įrašytus po „Electropop“ išleidimo, bei naują dainą „Tavo rytojus“.

 Nariai 
miniatiūra|Grupės lyderis Igoris Kofas

Dabartiniai narai
 Igoris Kofas – vokalistas, gitaristas, prodiuseris
 Olegas Alenas Dikermanas – klavišininkas, gitaristas
 Rytis Rutkauskas – būgnininkas

Buvę nariai
 Sergėjus Grėjus – bosistas
 Maksimas Bambras – būgnininkas

 Diskografija 
 S (2019 m.) (geriausių dainų rinkinys)
Willkommen (2016 m.)
 Stebuklas (2011 m.; atnaujintas leidimas su nauja daina 2013 m.)
 1210 (2006 m.)
Electropop (2004 m.) (geriausių dainų rinkinys)
 REstart (2001 m.) (koverių albumas)
 Mylėt tave taip beprotiška ir keista (1999 m.)
 Super (1998 m.)
 Karolis (1998 m.) (singlas)
 Balta Meilė Su Irma (1997 m.) (maxi singlas)
 Glostyk (1996 m.)
 City Of Berries EP (1995 m.) (mini albumas)

 Nuorodos 
 Oficialus grupės tinklalapis
 Lemon Joy Music.lt
 Lemon Joy Last.fm

Kategorija:Lietuvos roko atlikėjai